Papersnake/gushiwen huggingface dataset:
洞庭湖大雪作歌
陈同（清代）

天低野阔云堆墨，倒压全湖湖水黑。纷然快雪破空来，上下湖天此飞白。

雪轻到水水交融，瞥现昙花本无迹。那知玉戏幻天公，转瞬船头已数尺。

平湖皓皓四望空，黛痕碧露三两峰。平时君山满湘竹，冻折琅玕斑不红。

此是钱塘破阵舞，组练明光麾白羽。玉龙鏖退搅空飞，败甲残鳞坠如雨。

又疑张乐觞百神，琼华岛阔玉雨匀。霓裳队散百花舞，龙堂贝阙霏珠尘。

媵予杂遝鱼鳞鳞，珠斿羽节湘夫人。粉泪远洒九疑去，耐寒离立云中君。

虚无玉驷骖灵均，招来片片玻璃魂。我时银海光初眩，不暇清吟矜白战。

赏奇呼酒岳阳楼，笑拉仙人共狂咽。醉横铁笛吹落梅，六出花飞遍南甸。
诚上人游方既归林下焚香诵经以严报地相见欣然留不欲去遂赋小诗
李之仪（宋代）

委曲披高下，虚明得静深。佛香平日愿，经卷本来心。

地据三车上，尘无一点侵。出山应有恨，何处似如今。
哭瓢饮陈子在
薛嵎（宋代）

每恨去城远，番番语别难。
论交置疏数，尽醉就团栾。
事往遽成感，松彫不待寒。
尚余亲翰墨，收沔再三看。
越州道中杂诗十三首 其五
陈渊（宋代）

浮云作秋阴，细雨如朝雾。放形山水间，意适无艰步。

忽遇古招提，空翠森回互。倚杖听泉鸣，悠然不能去。
秀绿亭
陈岩（宋代）

曾看双峰老子诗，秀攒绿绕妙天机。
有人爱此无声画，更著幽亭相发挥。
咏史诗。豫州
胡曾（唐代）

策马行行到豫州，祖生寂寞水空流。

当时更有三年寿，石勒寻为关下囚。
次韵无诤见怀三首 其一
释德洪（宋代）

韵倾瘦字试乌丝，苦语偏多别后思。青巘君能容易去，白鸥愧我负幽期。
远浦归帆
杨公远（宋代）

江山胜处簇人家，楼阁重重枕水涯。
试倚阑干凝望眼，帆归远浦隔芦花。
玉井峰会一堂五首 其一
尹廷高（元代）

数间茅屋万山巅，天赐闲人地自偏。门外远峰衔落日，檐前古木卧苍烟。

葛衣草食从吾志，纸帐蒲团了夙缘。偶向空城裁翠柏，莫将境会赵州禅。
元夕被雨病中有感 其二
周密（宋代）

邻箫街鼓远相闻，犹忆天街五夜春。二十年间游冶事，青灯闲照白头人。
陆左丞夫人郑氏挽词四首 其一
王铚（宋代）

家学开皇纪，淑声通德门。内朝班早贵，中壸誉尤尊。

闻说百年事，扶携两世孙。从夫得文伯，万古姓名存。
多丽 瀛洲雨集连句
程颂万（清代）

舣湘舟。春寒偏酿春愁。又饧箫、数声吹哑，湿云低压红楼。

浪三篙、还停翠缆，帘一角、乍卷银钩。锅惯销金，壶须买玉，几番拼典鹔鹴裘。

卿何事，不将春水，藏住两闲鸥。浑只怪、旧游如梦，旧梦如沤。

指东阑、梨花开也，断魂人在瀛洲。俏红鸳、瘦还禁雨，淡黄柳、病欲惊秋。

皂帽仓皇，青衫老大，等闲休负酒平瓯。问海上、归来燕子，已有定巢。

还共祝，月移三影，水断双流。
双松
陆游（宋代）

东冈夭矫两苍龙，千尺蟠空黛色浓。
六十余年松若此，谁知我更老於松！
雨后晨起怀斯远
赵蕃（宋代）

梦过百花蝴蝶飞，可堪朝暮子规啼。
山中有屋不归去，想见当门碧草齐。
祭方丘乐章 顺和
褚亮（唐代）

万物资以化，交泰属升平。易从业惟简，得一道斯宁。

具仪光玉帛，送舞变咸英。黍稷良非贵，明德信惟馨。
松岭
丁大容（宋代）

十里城西松岭庵，每经过此便怀惭。
此山若有归耕地，肯坠嵇康七不堪。
颂古八首
释师一（宋代）

不起一念须弥山，特立当头著眼看。
拈一缕丝轻绊倒，家家门底路长安。
喜迁莺令（呈富枢）
张元干（宋代）

云叶乱，月华光。罗幕卷新凉。玉醅初泛嫩鹅黄。花露滴秋香。

地行仙，天上相。风度世间人样。悬知洗盏径开尝。谁醉伴禅床。
奉题蜀邸五云四岷峨保障
郑清之（宋代）

西望岷峨天一方，谁都地险绝遐荒。
皇风已喜浑无外，国势那须别有疆。
黄鹤盘空飞不过，金牛拔地去何长。
汉庭四海皆臣妾，一曲歌风未忍忘。
次韵和全玉九日同游清凉寺过高斋
黄履（宋代）

秋雁三山度，晨鸡五点号。节逢黄菊秀，庵陟白云高。

共泛忘忧黄，聊停好善旄。论心如淡水，得句胜连鳌。

事简曹参市，民熙李耳牢。感辰资友露，乘暇集宾蒿。

岭郁青牛气，潮翻白鹭涛。清时丰远览，故国喜相遭。

笑整龙山帽，闲追老鹊艘。少陵怀北阙，靖节傲东皋。

傅亮吟登馆，刘伶醉捧糟。行藏云出岫，黄我海容舠。

支鹤鸣冲汉，庄鱼静乐濠。日斜车转鹿，风劲服添羔。

爱景重铺席，穷欢更赋毛。臂珍牛渚蟹，池溢马台醪。

霸气卑蜗角，尘机息兔毫。断金心内固，挫黄笔端豪。

乌府风云器，皇华柱石曹。吾衰亦何幸，拭目叹风骚。
偈颂一百零一首
释慧性（宋代）

相见不扬眉，雷轰闪电迟。
知音才侧耳，拟议落便宜。
威行阃外，瞥转机轮，
大千捏聚一微尘。
海贾
朱长文（宋代）

千艘万货集江边，争较锥刀逐利迁。
生理幸逃鱼腹馁，梦魂犹怕蜃楼烟。
鉴湖先生未老挂冠以诗卜居于姑苏毗陵两郡依韵奉和
邬柄（宋代）

清监风流贺季真，先生端是昔人身。如何未老催归去，要卧烟霞两郡春。
天香 吸淡巴菰烟，蹙口出之，一一皆成圆圈，亦闺中之一技也，为谱此词
俞樾（清代）

零玉连环，碎珠络索，清香几缕团聚。莲舌挑圆，樱唇收小，春满玉人娇酺。

玲珑不断，早吐出、牟尼无数。应胜香焚宝鸭，空成篆文回互。

帘前绛纱密护。怕团团、被风吹去。万种圆融全仗，慧心吞吐。

看取阑干稳度，又四角、垂垂化珠露。散了冰轮，氤氲再补。
赠日者邹生
李覯（宋代）

贤不必通愚不穷，悠悠无处问苍穹。
可怜富贵君之柄，断在山人指掌中。
无双亭观琼花赠圣民
刘敞（宋代）

东风万木竞纷华，天下无双独此花。那有灵霙凌暖日，不为琪树隔流沙。

祠城寂寂春空老，江雨冥冥日易斜。仙品国香俱绝妙，少倾高兴尽流霞。
寄赠王保躬求小山石二首 其一
王庭圭（宋代）

扁舟斗转五溪湾，湘北湘南饱看山。袖里云岑皆寸碧，一拳分手亦何悭。
秋日登黄鹄矶远眺
周凤章（清代）

江汉交流地，登临破旅颜。秋光都在水，云气欲移山。

树老如僧懒，楼孤似客间。悬知明月夜，定有鹤飞还。
张伯永简来云雪欲作而酒适熟尉又过之要余同
赵蕃（宋代）

久旱疑为瘴，晚风生许寒。
梅花逾孤厉，人意绝荒残。
漉酒能呼我，知公故解欢。
平明如雪满，快阁上危栏。
杨日华宰钱塘
杨亿（宋代）

洛社负才名，吾宗占宁馨。
闻诗趋鲁室，袭庆坠鱣庭。
力学窥堂奥，孤飞彻杳冥。
一枝攀绿桂，百里应华星。
汉网何曾密，吴欢正好听。
油囊满醇酎，千日莫期醒。
喜雨呈吴按察
刘过（宋代）

黄鹤山前雨乍过，城南草市乐如何。
千金估客倡楼醉，一笛牧童年背歌。
江夏水生归未得，武昌鱼美价无多。
掉船亦欲徜佯去，古井而今淡不波。
挽李自玉
赵必象（宋代）

百年心事两眉头，生死闾阎系戚休。
浩荡中流无砥柱，乘风涨浪舞鲸鳅。
送张光大
王十朋（宋代）

同舍张公子，长沙远宦游。读书真有用，谋道了无忧。

赋鵩休悲贾，栖鸾暂屈仇。荐章行引类，文帅是鳌头。
夏日湖泛作采莲曲
皇甫汸（明代）

雀舫疑杯度，虹桥似带萦。湖光湛处全无暑，云气浮时半有晴。

湛时流水歌声起，湛日采莲殊未已。帆回橹转逐桥斜，树里溪边是妾家。

翠裙妒杀风前叶，红粉娇于水上花。花开花落独含愁，人去人来不断游。

玉斝醉霞何惜晚，瑶华零露易惊秋。秋露蒹葭没，秋水芙蓉歇。

菱镜年年非故颜，荷衣夜夜空明月。
记珍珠事二首 其二
蒋春霖（清代）

殢魄凭诗慰，初心酎酒盟。湖山惊昨梦，牛女證他生。

芳草随春远，闲花落地轻。夜台长寂寞，无益是深情。
次韵张仲谋过酺池寺斋
黄庭坚（宋代）

十年醉锦幄，酴醾照金沙。
攲眠春风底，不去留君家。
是时应门儿，紫兰茁其芽。
只今将弟妹，嬉戏牵羊车。
忽书满窗纸，整整复斜斜。
平生悲欢事，头绪乱如麻。
苟禄无补报，几成来食嗟。
喜君崇名节，青云似有涯。
我梦江湖去，钓船刺芦花。
江滨开园宅，畦蔗莳朵柤。
梦惊如昨日，炊玉京困华。
公来或藜羹，爱我不疵瑕。
深念烦乡里，忍穷禁贷赊。
夜谈帘幕冷，霜月动金蛇。
即是桃李月，春虫语交加。
我亦无酒饮，一室可盘蜗。
要公共文字，朱墨勘舛差。
非复少年日，声名取嫮姱。
诸阮有二妙，能诗定自嘉。
何时来煮饼，蟹眼试官茶。
句 其七
谢逸（宋代）

未于莲社添宗衲，已向兰亭识道林。
谢人分寄密云大小团
毛滂（宋代）

密云不雨西郊黑，小龙蜿蜒出朝夕。
中有濯枝三日霖，可洗流金千里赤。
大龙雨足意貌閒，万里泽流才一息。
无心自为百谷仰，变化风云聊戏剧。
一杯洗心未足言，看瀁沧溟太空湿。
大月已圆当久照，小月未满哉生魄。
雨龙出此云月间，背负青天拥霄碧。
岂惟大旱有云霓，解作丰年雪花白。
黄绫袋子天上来，本是闽山早春色。
金盘珠露犹浥封，琼房玉芝记相识。
朱门日上三槐梢，大官初颁万钱食。
松风忽响第一泉，乳花徐开练波立。
我公胸中冰雪明，不受一尘乘间入。
宁烦多饮气自清，乞余贱客犹能及。
此客覉贱亦喜茶，老叶唯知煎若涩。
藜羹粟饭每称是，九天云腴讵应得。
旧闻作匙用黄金，下三江，
欲寄残年向泉石。砂瓶煮汤青竹林，
会有玉川来作客。
观化十五首
黄庭坚（宋代）

菰蒲短短未出水，渺渺春湖如冻云。
安得酒船三万斛，棹歌长入白鸥群。
初闻湖南蛙声成三诗 其三
张镃（宋代）

皇恩汪濊及虫鱼，尔得安心大泽居。科斗未生休纵乐，吴侬倾听且防渠。
戊申年七夕五绝
杨亿（宋代）

六幕西回斗转车，鲜云点缀玉钩斜。
天孙已渡黄姑渚，阿母还来汉帝家。
点绛唇·水陌轻寒
寇准（宋代）

水陌轻寒，社公雨足东风慢。定巢新燕。湿雨穿花转。象尺熏炉，巢晓停针线。愁蛾浅。飞红零乱。侧卧珠帘卷。
送演纶归里
姚鼐（清代）

西风吹海月，万里散银山。裴褢清夜席，照君如玉颜。

玉颜愿长保，日月逝不閒。如何言别遽，不念相逢艰。

金尊斟绿醅，为唱古阳关。男儿非藤木，安得相附攀。

君有江上宅，青山绕如环。朝望江云起，暮入江云閒。

云开江路尽，山月照君还。
【南吕】一枝花_咏惜花春起
高秀文（元代）

花间杜宇啼，柳外黄莺啭。银河青耿耿，玉露滴涓涓。潜入花园，露湿残妆面，风吹云髻偏。画阁内绣幕犹垂，锦堂上珠帘未卷。
【梁州】恰行过开烂漫梨花树底，早来到喷清香芍药栏边。海棠颜色堪人羡。桃红喷火，柳绿拖烟。蜂飞飐飐，蝶舞翩翩。惊起些宿平沙对对红鸳，出新巢燕子喧喧。怕的是罩花丛玉露濛濛，愁的是透罗衣轻风剪剪，盼的是照纱窗红日淹淹。近前，怕远。蹴金莲懒把香尘践，忒坚心，忒心恋。休辜负美景良辰三月天，堪赏堪怜。
【尾声】则为这惜花懒入秋千院，因早起空闲鸳枕眠，废寝忘餐把花恋。将花枝笑捻，斜插在鬓边，手执着菱花镜儿里显。
雄州留寄醉翁
刘敞（宋代）

沙漠惟逢雪，燕溪不见春。聊将曾折柳，留待未归人。
除夕
张蕴（宋代）

京国逢除夕，栖迟鬓欲霜。
春声生竹爆，岁色动椒香。
戒睡听鸡早，占诗探茧忙。
烛花频送喜，儿女笑烘堂。
玉阶怨
王嵩高（清代）

班姬辞辇后，纨扇雪霜侵。妾貌那堪惜，君恩良自深。

广庭萋绿草，华殿起秋阴。犹胜长门者，空输买赋金。
晚发
宋祁（宋代）

晓濑虽能迅，寒波不复扬。
林声散栖鸟，堤影度风樯。
兹岁方云暮，吾行未遽央。
病身非汲黯，安敢薄淮阳。
赠子发
吴则礼（宋代）

金铜仙人辞汉歌，近时作者嗟谁何。
王侯之种合瑰诡，君复鼻高胸块磊。
著身丘壑谢幼舆，此事端怜卿辈无。
口谭名理脚穿屐，手捉毛锥家四壁。
平生三尺古锦囊，掉头不爱尚书郎。
饱知得句要得眼，肯道挽弓须挽强。
老夫天与覉臣骨，大笑痴心妄想儿曾咄咄。
折应酬旧喜存乌皮，渴釜初欣识黔突。
未办浇渠酒一樽，藜羹且可细论文。
政思横说与竖说，莫废本来微妙舌。
晚秋农家八首 其一
陆游（宋代）

老来万事懒，不独废应酬。门前即湖山，亦复罕出游。

吾庐有真乐，一榻眠高秋。回看世上事，得丧良悠悠。
题顾超秋山无尽图
左宗棠（清代）

行尽秋山路几重，故山回首白云封。阿超知我归心急，为画江南千万峰。
偈十首
释正觉（宋代）

万像之中独露身，唯人自肯乃方亲。
昔年谬向途中觅，今日观来火里冰。
官松
孔平仲（宋代）

我行九江南，旷野围空山。道旁何所有，高松立巑岏。

藏标隐云雾，秀气凌冈峦。横骞却与走，怪状千万端。

中有清风发，能令朱夏寒。流金五六月，方苦行路难。

骑者欲颠沛，负者面如丹。气息几断绝，至此方少宽。

消渴饮甘露，涸辙投长澜。乃知古人意，为惠无穷年。

亦有被剪伐，行列颇不完。岂非风雷变，或者盗贼繁。

土人对我叹，云有县长官。为政猛于虎，下令如走丸。

取此为宫室，将以资宴欢。良工操斧斤，睥睨长林间。

择其最高大，馀者弃不观。千夫拥一柱，九牛力回旋。

至今空根悲，泣泪尚未乾。彼令诚何心，缓急迷后先。

毫末至合抱，忍以顷刻残。万众所庇赖，易为一身安。

居上恬莫问，在下畏不言。世事类若斯，呜呼一摧肝。
夜宿梅山寺
王遂（宋代）

山寺逢晚秋，郊原带雨余。
禾收将有耳，民病化为鱼。
阴沴何当扫，兵氛苦未除。
岂无吴市隐，封事至公事。
又四首
刘克庄（宋代）

已藁忠言未及输，岂知穷鬼迫臞儒。
诸生蕝就汉朝野，一束刍留孺子湖。
室有瓶储聊自给，帘夸碗□□人沽。
风涛如此行何适，犹幸中流得一壶。
画牛 其一
杨士奇（明代）

万物各有适，逍遥大化中。当知画史意，重有育民功。
芙蓉盛开
释居简（宋代）

霣霜槁百卉，拒霜独开花。寒驱煖消落，秋借春韶华。

酣酣罗珍姿，表表骈翠葩。晴云剪新绮，落日明丹砂。

瀣冷褪宿艳，叶散摘零霞。离骚比君子，城阙藏山家。

二月三月时，红紫相矜誇。西风一摇落，乱委随蓬麻。

花中障颓澜，晚节礼有加。芳洁以类从，薰莸分等差。

梅追元气回，菊制暮景斜。弗使四时气，断续令人嗟。
满江红 题黄韵甫帝女花院本传明季坤兴宫主
万钿（清代）

残照西风，浑不见，汉家陵阙。更堪伤，琼蕤珠蕊，一般摧折。

家国空悲田换海，亲庭不奈金寒玦。痛馀生，何处认离宫，娥台嶥。

春茧恨，丝难绝。银烛泪，啼干血。叹吴门鹤去，秦楼箫咽。

眼底新欢人倚玉，心头旧怨禽衔石。比乐昌，破镜强重圆，圆还缺。
念奴娇
赵希蓬（宋代）

功名宝贵，算到头，怎免委沟填壑。曳钓抱琴秋水畔，肯与微官壑缚。

五亩苍阴，一丘寒碧，说甚凌烟阁。静观物理，从他荣悴开落。

任待入谷鸣雏，不须歆艳，免使朝南岳。修竹长松常与伴，更有寒梅堪约，夜且三更，西风万籁，入耳悲猿鹤。

从头洗去，更无一点圭角。
冬日书情
佚名（唐代）

殊乡寂寞使人悲，异域留连不暇归。万里山河非旧国，一川戎俗是新知。

寒天落景光阴促，雪海穹庐物色稀。为客终朝长下泣，谁怜晓夕老容仪。
诗品二十四则。高古
司空图（唐代）

畸人乘真，手把芙蓉。泛彼浩劫，窅然空纵。

月出东斗，好风相从。太华夜碧，人闻清钟。

虚伫神素，脱然畦封。黄唐在独，落落玄宗。
挽中书俞侍郎二首
洪咨夔（宋代）

铨省承新渥，词垣访旧阴。
颓波回万折，断岸立千寻。
祗谓人犹已，那思昔异今。
时清犹愤死，天地是知心。
次韵和朗公见赠
王禹偁（宋代）

朗公垂老尚吟诗，曾泛三湘看九疑。
欲问劳生心扰扰，强酬佳句思迟迟。
红尘策马殊无味，碧嶂携僧自合宜。
共待中条山有雪，寺楼吟尽更同谁。
华亭山房象山
黄大舆（宋代）

客游厌城市，僧房见岩壑。
伟石罗众峰，寒砂结层堮。
为谷既窈窕，置岭复绵邈。
溪源互相注，花草纷已错。
空闻先王梦，徒观楚臣作。
行云在俛仰，北渚应酬酢。
天机契如幻，意匠起冥漠。
周流属多豫，寤寐欣所托。
有怀山中人，从尔芳杜若。
题毛霆甫诗集
文天祥（宋代）

英英白云，在涧之濆。
彼美人兮，其德孔纯。
山池
文同（宋代）

偪侧苍苔地，{左亻右瓜}邪白石池。
数枝红菡萏，几尺碧涟漪。
鱼鳖争香饵，儿童簇钓丝。
爱来芳荫下，每日日西时。
发孔镇晨炊漆桥道中纪行十首
杨万里（宋代）

梦中一夜雨浪浪，晓过田间尚雨香。
塘水溉田能几许，雨余田水却皈塘。
咏史上·桓荣
陈普（宋代）

明帝天姿可禹汤，周公不梦梦空王。
当年紫绶金章客，何德何功坐太常。
寄范使君
牟融（唐代）

未秋为别已终秋，咫尺娄江路阻修。心上惟君知委曲，

眼前独阻逐漂流。从来姑息难为好，到底依栖总是诹。

西望家山成浩叹，临风搔首不胜愁。
南堂五首·其四
苏轼（宋代）

山家为割千房蜜，稚子新畦五亩蔬。
更有南堂堪著客，不忧门外故人车。
送成父弟赴站试兼属同行亲友
赵蕃（宋代）

南省新升弟子员，诏来郡国亦详延。
百年涵养期为用，一日选抡非所先。
珍重好营当暑服，丁宁休觅候潮船。
故知同役皆亲友，莫忘书来慰目前。
寄黄州刘太守同年
庄昶（明代）

天地长留万古缘，百年老脚是山川。东坡自古黄州地，太守而山赤壁船。

万事倘来真大梦，人间了处是浮烟。相思岂浪无诗和，草阁西风月正圆。
临江仙（追和东坡，送李公恕入浙韵）
王之道（宋代）

鼓棹正逢江雪霁，是行应快吴吟。透云寒日半晴阴。烟岚凝翠重，霜树溅红深。

案上文书闲展读，圣贤踪迹重寻。不堪华发故骎骎。三旌还有分，万事付无心。
励志诗 其一
区大相（明代）

有大人者，德业日新。彼虽圣哲，聿用忧勤。嗟余小子，舜我何人。

少也失学，壮而无闻。
雪后
许月卿六（宋代）

青山露出本来面，白雪消融清净身。
松树也知修养法，白头翁作少年人。
与丽文出郭访友
朱存理（明代）

春风反道日鸣驺，坐有书声自满楼。冻雪生寒光照几，晴晖迎爽影侵眸。

一杯会合方开岁，十里暌违已隔秋。与客醉归还唤渡，不妨惊起水中鸥。
昼坐东轩忽十三蝴蝶颜色鲜碧飞舞近人移时方去纪之以诗
李复（宋代）

天上宝玉琴，星徽点瑟瑟。仙人手摩拂，变化通灵术。

忽随琴声手，委蜕如蝉质。飞翔下绿云，风翅含寒碧。

人间清昼长，游览喜自得。见我瓶中花，群游过帘额。

高戏乱疏幌，低舞侵堕帻。却疑午梦酣，身是濠梁客。

栩栩出虚庭，兴阑有归色。应闻调弦声，惊去欻无迹。
句
王从（宋代）

凉风回远笛，暝色带归舟。
卧病月馀呈子由二首 其二
张耒（宋代）

风叶鸣窗已复朝，唤回归梦故山遥。酒壶暗淡浮尘集，药鼎青荧败叶烧。

闭户独依寒蟋蟀，移床近就雨芭蕉。雪深更请安心术，长日如年未易消。
赠汪魏美徐兰生两隐者
王岱（清代）

西山有灵隐，松桂生岩扉。二老采薇久，十年来市稀。

驻颜留黑发，饮憾著麻衣。一倍悲歌发，斜阳恸哭归。
同孙子直和李参政东园韵十绝
洪咨夔（宋代）

露下三更月满林，鹤眠未警独长吟。
芭蕉身世都来几，天地中间要立心。
蟾宫曲·四景闺词·其一
冯惟敏（明代）

正青春人在天涯，添一度年华，少一度年华。
近黄昏数尽归鸦，开一扇窗纱，掩一扇窗纱。
雨丝丝，风翦翦，聚一堆落花，散一堆落花。
闷无聊，愁无奈，唱一曲琵琶，拨一曲琵琶。
业身躯无处安插，叫一句冤家，骂一句冤家。
访庭植上人
王镃（宋代）

苔侵坐处石头青，满屋春云不用扃。
入定醒来香印冷，一帘花雨湿残经。
劝僧酒
皇甫松（唐代）

劝僧一杯酒，共看青青山。酣然万象灭，不动心印闲。
次韵答斌老病起独游东园二首
黄庭坚（宋代）

万事同一机，多虑乃禅病。
排闷有新诗，忘蹄出兔径。
莲花生淤泥，可见嗔喜性。
小立近幽香，心与晚色静。
澄江客兴
王彦泓（明代）

匹练江光洗客愁，杜康桥畔几追游。吟余落日过茶馆，睡美凉风在竹楼。

违俗诗文从嫚骂，寄人书札任沉浮。乡园无屋归心懒，拟借张融岸上舟。
参云亭纳凉小集二首 其一
苏籀（宋代）

设醴兹晨遨饫时，四围青峭互巇嶷。橐衣随牒何曾卜，饵药衔杯稍信医。

短舞不妨擎菡萏，谈谐且勿负玻瓈。老夫直辔循吾范，无使斯民有以窥。
拟古 其二
苏泂（宋代）

日月递相见，玄发惊蹉跎。冥冥北邙路，去者何其多。

妻孥聚欢乐，志远身已讹。功名无富贵，此路不可过。

可怜世上人，刺促鸣干戈。金尊幸有酒，不饮将如何。
金缕曲 送畹兰归吴江
杨芸（清代）

往事思量否。最难忘、踏青期近，弓鞋同绣。斗草寻花惊蝶梦，小燕呢喃如咒。

怎一霎、雨僝风僽。肠断临歧无一语，只啼痕、万点沾衣透。

空彳亍，把衫袖。

离愁脉脉浓于酒。最无情、清秋残照，两行疏柳。行矣长途须自爱，莫共黄花争瘦。

算枫落、吴江时候。烟水归帆安稳到，寄双鱼、慰我眉间皱。

家山约，盼携手。
郑公家
戴敏（宋代）

门墙多古意，耕钓作生涯。
菽米散鱼子，莲根拔虎牙。
弄孙时掷果，留客旋煎茶。
颇动诗人兴，满园荞麦花。
望衡岳
王称（宋代）

絓席湘水上，始观祝融峰。何人奠炎服，植此金芙蓉。

下窥俯南奠，仰攀接层穹。昂昂五峰尊，同立元气中。

阴晴变气候，众壑应寡同。缘萝石磊磊，喷壑泉濛濛。

遥洒洞庭雪，五月飞凉风。伊昔礼明禋，望秩犹三公。

灵湫出云雨，有祷无不通。离明舞朱雀，星纪专化工。

而我契冥漠，览眺殊未穷。火黎记昔冢，圮剥今无踪。

营丘秘真图，孤魂竟谁从。浮云鸟道没，白日长天空。

惟应吊虞舜，一啸苍梧东。
转调二郎神
刘克庄（宋代）

一筇两屦，导从比、在京差省。更不草白麻，不批黄敕，稍觉心清不省。幸有善和书堪读，何必然藜芸省。且阁起庄骚，专看老易，课程尤省。
梦境。槐阴禁苑，药翻纶省。纸裹里，有青铜钱三百，送与酒家展省。吊李白坟，挂徐君剑，零落端平同省。仅留得、老子婆娑，怎不拂衣华省。
过友人溪居
文同（宋代）

篱巷接菰蒲，闲扉掩自娱。
水虫行插岸，林鸟过提壶。
白浪摇秋艇，青烟盖晚厨。
主人夸野饭，为我煮新芦。
偶成
杨时（宋代）

天远何须问，劳生听若何。
犂锄三亩足，栖息一枝多。
白雪宁堪冒，清时只浪过。
好寻明月影，醉舞自婆娑。
送僧
释重顯（宋代）

岩泉高锁黄金宅，衲卷秋云古标格。
离歌谁赠欲行人，遍界同为一宿客。
春色依依日杲杲，南北东西好看好。
闹市拶笑娇尸迦，草头青点俱胝老。
呵呵呵，人间天上不知他。
粝竭节有顶门眼，归去清风拂薜萝。
新晴
陆游（宋代）

宿雨解残雪，新春侵故年。
和风拆冰罅，淡日弄窗妍。
心事绿尊里，岁华乌帽边。
今朝我病减，随处一欣然。
春雪
陈渊（宋代）

阴风度严切，密雪纷如雾。虚窗觉逾明，腊纸粘飞絮。

文书不挂眼，对榻聊箕踞。春愁暗乘人，匆匆出非虑。

门前亦有酒，官禁不可酤。永怀傲江湖，何当脱羁馵。
郑佥判取苏黄门图史园囿文章鼓吹之语为韵见
方岳（宋代）

他山有高梧，摵摵入凉吹。
物情竞趋新，不觉失故翠。
吾生夫何竞，坐为有身累。
青山久蹉跎，白发竟憔悴。
平生老瓦盆，笑我识丁字。
为言已衰迟，有口不竞醉。
醉中当自知，生世略竞寄。
何为争市朝，以死博一愧。
一杯为引满，遂及二三四。
颓然乎林间，客去吾欲寐。
送郭圣原归庐陵
孔平仲（宋代）

文章豪逸难为敌，格志孤高自出凡。两岁论交重金石，今朝泣别倚松杉。

满江春碧围仙棹，入晓风轻送锦帆。此去天涯皆独立，寂寥相望隔溪岩。
送湖南张仓解官还建昌九首
廖行之（宋代）

一节三湘两载留，高怀宁羡子公谋。
由来奇士为时用，未信林泉得久游。
洛阳清明日雨霁
李正封（唐代）

晓日清明天，夜来嵩少雨。千门尚烟火，九陌无尘土。

酒绿河桥春，漏闲宫殿午。游人恋芳草，半犯严城鼓。
家园示弟槱
郑樵（宋代）

只身空后死，千卷未酬恩。
不辱看来世，贪生托立言。
无家称马粪，何史世龙门。
负名今愁晚，中宵吊屈原。
春郊
张方平（宋代）

携樽纵步寻芳墅，聊藉芊芊手把红。行乐岂关閒客事，少侯长日占春风。
咏史上·光武明帝
陈普（宋代）

盘木白狼纷贡毛，龟兹侍子荐蒲萄。
满朝虎拜南山寿，无一人能作旅獒。
题娄仲实继志斋
邓雅（元代）

先人诲后人，后人继先志。所遗非籯金，一经乃传世。

萧然坐幽斋，斋外列丛桂。静观河洛图，造化有深意。
送张说巡边
李隆基（唐代）

端拱复垂裳，长怀御远方。股肱申教义，戈剑靖要荒。

命将绥边服，雄图出庙堂。三台入武帐，八座起文昌。

宝胄匡韩主，华宗辅汉王。茂先惭博物，平子谢文章。

尽节恢时佐，输诚御寇场。三军临朔野，驷马即戎行。

鼓吹威夷狄，旌轩溢洛阳。云台先著美，今日更贻芳。
次韵任使君咏梅二首
李新（宋代）

平时化力与扶持，莫道春工未肯私。
暗有浮香通淡月，瘦无寒叶到空枝。
腹中太白何多锦，句下韦郎自不知。
阴谷未开公见否，葭灰暖律更烦吹。
句
林季仲（宋代）

寒声落鸿雁，秋意著梧桐。
侍宴华光殿曲水奉勑为皇太子作诗 四
谢朓（南北朝）

能官民秀。
利建天跗。
枵鹑列野。
营绛分区。
论思帝则。
献纳宸枢。
麟趾方定。
鹈翼谁濡。
哀祝明远
李存（元代）

我昔游师门，与子始相识。襟怀蔼春气，颜色泽而皙。

怜我学无方，为我数开迪。子言虽恳恳，奈此正茅塞。

他时七月暑，子与舒元易。芒鞋杖而盖，访我到荒僻。

松阴作参坐，快饮不馀滴。清论秋夜长，草舍随所息。

蚊䖟及风露，义不作宾客。别来子久病，传者亦非的。

但云类痁疟，岂意至兹极。我尝习医药，此候颇不惑。

中乾而外强，翕翕唇颊赩。痰涎屡吞吐，寒热互煎逼。

我虽弗果问，子固不能即。寄书或浮沈，遣价胡不克。

纵无续命方，未必大差忒。一朝计音至，造物果难测。

老师倡绝学，正赖相附翼。譬如万稂莠，初睹一二穑。

有子未为多，失子良可惜。深惭病莫助，执绋当致力。

及知已没土，尚拟瞻几席。因循至如此，过矣复奚饰。

昔为同舍好，今有生死隔。嗟我凡下资，意欲填胸臆。

支离久成熟，岂悟本方直。灵苗不自爱，日日纵螟蠈。

今虽来照彻，实信已非亿。缉熙苟无怠，非久当有得。

子虽在重泉，岂不念畴昔。明明为子告，执笔重悽恻。
为内兄薛森书写竹
何栻（清代）

有田不归归无田，操竿乞食仍年年。长安米贵侏儒哭，帝前笑倒东方朔。

五秋饱吃霜风寒，故山老却青琅玕。山中有我读书屋，归去读书饥亦足。
春经白寒兔
释今白（明代）

数里雷霆喧白昼，一溪风雨洗晴春。千年树下未归梦，万仞峰头欲老身。

流水无心寻杖笠，云霞有影伴閒人。高低曲折山前路，又遣芒鞋入世尘。
落日郡西齐望海山诗
萧子云（南北朝）

渔舟暮出浦，汉女采莲归。夕云向山合，水鸟望田飞。

蝉鸣早秋至，蕙草无芳菲。故隐天山北，梦想日依依。
送惟良上人归江南（一作郢上人）
卢纶（唐代）

落日映危樯，归僧向岳阳。注瓶寒浪静，读律夜船香。

苦雾沈山影，阴霾发海光。群生一何负，多病礼医王。
孔明出师表图
郑思肖（宋代）

一身英气射光芒，北定中原事转长。落得两篇出师表，至今只是汉文章。
舟过城门村清晓雨止日出 其三
杨万里（宋代）

䰒松睡起揽诗编，信手翻来诵数篇。忽有篙声仍绝叫，隔篷知是上滩船。
丁酉冬十月雪
尹台（明代）

可道去年雪太迟，今年孟月雪丝丝。含风窕袅纷成态，向日轻盈密弄姿。

田畯好占宜麦兆，边人莫动采薇思。平南凯奏应今至，破蔡功成是尔时。
杂曲三首 其二
江总（南北朝）

殿内一处起金房，并胜馀人白玉堂。珊瑚挂镜临网户，芙蓉作帐照雕梁。

房栊宛转垂翠幕，佳丽逶迤隐珠箔。风前花管飏难留，舞处花钿低不落。

阳台通梦太非真，洛浦凌波复不新。曲中唯闻张女调，定有同姓可怜人。

但愿私情赐斜领，不愿傍人相比并。妾门逢春自可荣，君面未秋何意冷。
出真州
文天祥（宋代）

扬州昨夜有人来，误把忠良按剑猜。
怪道使君无见解，城门前日不应开。
诗魂
张弘范（元代）

渺渺幽怀与月高，花前醉里兴增豪。也曾天外搜佳句，又逐东风到酒槽。
五言送袁陟通判抚州
沈遘（宋代）

上林珊瑚枝，太液琉璃波。孔鸾相徘徊，凫鴳不敢过。

嘉树日零落，清流成恶腐。凡鸟斗嬉鸣，珍群摇翮去。

去兮将安之，江山敛羽仪。何时复来还，聊以三岁期。
贺平湖令陈杲庵奏最
董其昌（明代）

世家曾入史公书，循吏今看积庆馀。丹穴旧来能产凤，琴台谁不颂悬鱼。

茇成棠树思如昨，植处槐庭应岂虚。卿月宫云相映照，何论通德表门闾。
辛丒下第还重过开利寺
邵宝（明代）

奔走尘途已半年，扁舟重系寺门前。分明记得离家日，古殿寒灯月满天。
寄内
吕思诚（元代）

自从马上苦思卿，一个穷家两手擎。少米无柴休懊恼，大男小女好看成。

恩深夫妇情何极，道合君臣义更明。早晚太平遂归计，连杯共饮话离情。
家藏旧画效前人论画绝句各系一诗 其八
陈式金（清代）

细入毫芒意欲翩，日中谛审笔如烟。除将工整消浮躁，入妙何妨色太妍。
萧巽葛敏修二学子和予食笋诗次韵答之二首
黄庭坚（宋代）

韭黄照春盘，菰白媚秋菜。
惟此苍竹苗，市上三时卖。
江南家家竹，翦伐谁主宰。
半以苦见疏，不言甘易坏。
葛陂雕龙睡，未索儿孙债。
獭胆能分杯，虎魄妙拾芥。
此物于食殽，如客得傧介。
思入帝鼎烹，忍遭饥涎嘬。
懒林供翰墨，碪杵风号噫。
每下叹枯株，焚如落樵采。
次韵王郎子立风雨有感
苏轼（宋代）

百年一俯仰，寒暑相主客。
稍增裘褐气，已觉团扇厄。
不烦计荣辱，此丧彼有获。
我琴终不败，无攫故无释。
后生不自牧，呻吟空挟策。
揠苗不待长，买菜苦求益。
此郎独静退，门外无行迹。
但恐陶渊明，每为饥所迫。
凄风弄衣结，小雪穿门席。
愿君付一笑，造物亦戏剧。
朝来赋云梦，笔落风雨疾。
为君裁春衫，高会开桂籍。
吴山对雪诗 
凌云翰（元代）

腊前有雪宜三白，笑倒田翁手齐拍。去年天气不多寒，盈寸犹难况盈尺。

嗟予亦是田舍翁，敢以玉山高两峰。二贤珠玉在我侧，绿发青瞳颧颊红。

久交共喜情怀尽，意行不觉吴山近。松间小径纵萦迂，竹杖芒鞋须一进。

山前相府何潭潭，山中道院邻禅庵。兴来偶到故人宅，出果行酒方交谈。

岁如何兮岁云暮，白首重来乩前度。湖山倒浸水晶奁，玉树琼林归措顾。

山阳先生坐高堂，挺然特立逾脩篁。谁怜衰翁方避俗，寒窗痴坐如绳僵。

失喜一时观二妙，剡曲回舟岂同调。明朝呵笔和新诗，檐有梅花须索笑。
侠少行
文彦博（宋代）

锦带佩吴钩，翩翩跃紫骝。垂鞭度永埒，挟弹过长楸。

平乐十千酒，南城百尺楼。荆娥拂双袖，日夕又迟留。
山暝孤猿吟
张耒（宋代）

平野何岑寂，空山晚易阴。
微云数峰暝，幽谷一猿吟。
风果饥遇少，霜枝冷不禁。
引吭当落日，激响度前林。
最恻骚人兴，偏凄远客心。
空斋怀谢守，空复昔时音。
送黄伯厚入广
郑清之（宋代）

五行在天地，惟水明且清。
如何南中泉，乃独以贪名。
水号黑与弱，淖汩称浊泾。
彼皆有其实，所以得此声。
山川日秀发，九疑罗翠屏。
扶舆产清淑，丹砂银石英。
有泉出其间，泠然堪濯缨。
政坐贪夫累，土炭涴玉冰。
桓以{魅未换隹}故，至今人羞称。
柳子愚其溪，百世相因仍。
有如此白水，好贪岂其情。
我欲招夷齐，稷之南山汀。
一洗万古贪，诵雪归东溟。
夫君素洁已，赠以贪泉铭。
仲晦昆仲求近稿戏答二首 其二
刘克庄（宋代）

辛苦搜肠更撚须，适资谈者指瑕瑜。中郎碑好犹名愧，吏部铭高未免谀。

馀忿燕泥能道否，遗言鹤唳可闻乎。从今一字休思索，千古文人一律愚。
魏恭人挽诗
洪适（宋代）

儒门传礼法，妇道有初终。石窌重封贵，金章上寿同。

含饴谈往日，吹棘怆来风。绋路刍灵隘，春朝里巷空。
重阳后，半月天气温丽，忽变奇寒，晦日大雪
范成大（宋代）

狂飙吹小春，刮面剧剑鋩。
云气泼浓墨，午窗变曛黄。
六花大如掌，浩荡来无乡。
青女正熟睡，不记行新霜。
寒暑故密移，滕巽乃尔狂。
南邻炭未买，北邻绵未装。
敢论酒价涌，束薪逾桂芳。
岂不解蚤计，善舞须袖长。
频年田薄收，十家九空囊。
被冻知不免，但恨太匆忙。
今朝复何朝，晴色挂屋梁。
人物各解严，儿童笑相将。
熙如谷黍温，免作沟木僵。
两邻报无恙，为汝歌慨慷。
过麻子湖遇逆风有作
姚勉（宋代）

来去船皆欲便风，天心岂解两相从。
侬帆一顺渠应怨，不若从渠且苦侬。
鹦鹉洲吊祢处士
沈德潜（清代）

蚁视曹公气不摧，兰焚玉碎剧堪哀。
故人慷慨推奇士，乱世纵横露俊才。
洲沁何妨激涛浪，文章那肯辱蒿莱。
只今后代经过者，烟水茫茫酹一杯。
宫词四首
刘克庄（宋代）

一夜秋风入碧梧，蝉声永巷月华孤。
几回梦里羊车过，又是银床转辘轳。
人间
王安石（宋代）

人间投老事纷纷，才薄何能强致君。
一马黄尘南陌路，眼中唯见北山云。
和几叟秋日南浦十绝句简子庄寄几叟 其六
朱松（宋代）

凛凛臞仙千载人，当年许卜一枝邻。天高鬼恶堂堂去，谁识渠侬不坏身。
木皮口纪事为故沔戎帅何进赋也
程公许（宋代）

驱车木皮口，地接嘉陵市。
山种郁盘纡，草木惨憔悴。
昔在岁辛卯，大将何憨子。
行营与贼遇，力战遂死此。
道逢田舍翁，款曲问所以。
卫目亲见闻，朴忠今无比。
沉鸷老不衰，甘苦同战士。
以此得士心，急难不相弃。
阃制力主和，岂虞敌情诡。
幣篚方交驰，羽书俄狎至。
初冬二十五，坌人我内地。
或渡河而也，或截路以伺。
俄然干腹来，陡若自天坠。
诸军抽摘余，精锐能有几。
千兵仅乌合，转斗殊未已。
可忍负将军，同生亦同死。
落日尘土昏，鼓寒声不起。
至今堆阜间，白骨犹纷委。
语罢声悽哽，相顾同洒泪。
念昔佐戎轩，世屯未云弭。
主公极仁明，惨恻念此事。
露章求恤典，爵子严庙祀。
意将劝忠臣，为国当尽瘁。
儒守陈西和，武将田与李。
后先被褒录，名姓编国史。
敌知吾有人，心宁不畏忌。
自古重徂征，司命在主帅。
季吒或非人，险阻那可恃。
鸣呼数君子，一死甘若斋。
推原其本心，死奚益於世。
事大缪不然，舍生而取义。
乃知丈人吉，易自有深旨。
往辙忍复云，方来那得讳。
长谣激凄风，鸣咽嘉陵水。
挽张南轩先生八首 其三
彭龟年（宋代）

邪正不两立，何异莸与薰。宁怀爱憎念，趣尚难同群。

向来阊阖疏，杯水沃烈焚。虽无扑灭期，固亦摧炎熏。

黄钟动孤管，众乐知有君。祇今才数年，荟蔚朝隮云。

公身虽已殒，公言犹可闻。所期动九天，从此泾渭分。

宁愿如曲江，一尊酹孤坟。
禅人并化主写真求赞 其一一一
释正觉（宋代）

静而纯，湛而存。海日珊瑚树，岩松琥珀根。家风传父祖，事业付儿孙。

回途妙触了机用，个是百千三昧门。
访杨逸人山居
李言恭（明代）

野人高卧处，只在白云颠。
绝壁疑无路，深林忽有烟。
门开千树上，犬吠一峰前。
尔亦扬雄辈，山中独草《玄》。
无题回文七言绝句（四首）
王祎（明代）

芳谢菊葩含重露，瘦侵梧叶著轻霜。
凉宵怯扇藏纨素，远路将书写纸长。
随驾至汤冈子对翠阁
陈曾寿（清代）

寒解刘文叔，温泉此濯龙。流丹建高阁，耸翠对遥峰。

严卫窥观绝，宵征逆旅逢。他年思驻跸，铭刻继唐宗。
闻市中遗火殆尽 其二
邹浩（宋代）

锥刀利害日相摩，生火由来势自多。咫尺长江水何限，不能飞洒奈炎何。
暮秋杂兴 其六
连文凤（宋代）

似隐还非隐，未能忘世情。山河亡国恨，风雨客楼声。

穷有天堪问，贫无地可耕。桃源窅何处，目断故秦城。
送林熙之诗五首 其二
朱熹（宋代）

仁体难明君所疑，欲求直截转支离。圣言妙缊无穷意，涵泳从容只自知。
杜鹃问答二首
刘克庄（宋代）

昔南使粤北防秋，闻汝啼声悔远游。
我忆故乡归久矣，君归未得使人愁。
归自城外
萧立之（宋代）

山围不断似勾阑，路入苍云八百盘。塔顶受风铃语急，楼高有百鹊巢寒。

簿书衮衮蚁旋磨，岁月匆匆船下滩。两度梅花犹是客，梦随飞翼度巑岏。
半山寺
汪宗臣（宋代）

往事空求佛，当年误买邻。
悠悠思舐犊，烟雨暗松筠。
系乐府十二首。陇上叹
元结（唐代）

援车登陇坂，穷高遂停驾。延望戎狄乡，巡回复悲咤。

滋移有情教，草木犹可化。圣贤礼让风，何不遍西夏。

父子忍猜害，君臣敢欺诈。所适今若斯，悠悠欲安舍。
海棠绝句
陈傅良（宋代）

淡月看花似雾中，遽呼灯烛倚花丛。
夜来月色明如昼，却向庭芜数落红。
送僧
释重顯（宋代）

七尺岩藤握便行，旧山归去几多程。
相逢忽问迢迢意，应发春雷动地声。
病起四首 其四
林枝桥（明代）

黑云一缕起潮门，散作淫霖日夜昏。雨掣风掀犹未息，茫茫何处觅山村。
留守相公
文彦博（宋代）

荐捧佳章频叹服，洋洋盈耳类锵金。老昏拙滞无才思，勉强难为继大音。
汤泉二首
程师孟（宋代）

曾看华清旧浴池，此泉何日落天涯。
徘徊却想开元事，不见莲花见荔枝。
太乙宫即事 其一
王同祖（宋代）

金殿重重昼不开，盘窠苍柏两行栽。角门东畔瞻宸几，仙仗曾迎翠辇来。
曲水流觞
王绅（宋代）

轻寒轻暖日舒迟，胜赏随心是处宜。涧水引来应自曲，羽觞流至不容辞。

山阴遗迹羲之往，沂上风流点也知。不是君王文治洽，谁将往事乐明时。
次德修仙岩韵
陈傅良（宋代）

我家仙岩人迹稀，客从何来此何时。
岷山之阳适海峤，万里欲何心精微。
瀑泉自雨一丘壑，有龙蛰不随群飞。
病樵弛檐渴猿喜，虽未作霖良已奇。
吾闻岷山天与齐，仰止不见如调饥。
君登绝顶小天下，此纵有山安足嬉。
翩然肯过非所期，此道辽阔车谁脂。
愿言税驾毋遄归，为我更赋崧高诗。
七夕
李廌（宋代）

七夕知何夕，云是牛女期。
俚俗具瓜华，阶除儿女嬉。
繁星烂具具，流月湛沉辉。
群儿望鹊桥，桥端七宝帷。
彷佛想言笑，芗泽疑烟霏。
人间光阴速，天上日月迟。
隔岁等旦暮，会遇未应稀。
愿言停笑驩，察我心所祈。
我欲赐新巧，智术妙通微。
金针度彩缕，宝奁卜蛛丝。
我嗟儿女愚，勤劳徒尔为。
巧拙天所赋，乞怜真可嗤。
故拙不可厌，吾宁钝如椎。
借云得新巧，无乃醇愈漓。
吾观天垂象，列星有攸司。
牵牛常服箱，织女不下机。
牵牛教人巧，积仓岁无饥。
织女教人巧，笥箧余裳衣。
伊谁询儿女，组绣穷毫厘。
年年渡河汉，秋至次舍移。
宣淫五云上，此论乃吾欺。
吾为牛女辨，欲判千古疑。
南歌子
王之道（宋代）

玉斝浮菖虎，金盘馈鱼泉鱼。研丹聊作厌兵符。何必城头一女、当千夫。

雨过山如洗，风来草似梳。佳人不惯手谈输。却道如今重赌、选官图。
邓隐老木寒牛
文同（宋代）

苍崖棱层草芊绵，巨木半死生枯烟。
羸牛日晚已噍草，稚子天寒犹打钱。
如梦令 赠京兆权先生
马钰（金朝）

妻妾儿孙一假。金玉珍珠二假。三假是荣华，幻化色身四假。

知假。知假。说破浮名五假。
嘲林叔茂私挈楚娘
佚名（宋代）

三山城内有神仙，一个夫人一个偏。
开口笑时真似品，直身眠个恰如川。
并头难叙胸中事，欹枕须防背后拳。
王恺石崇池里藕，分明两个大家莲。
九月东巡山行
区越（明代）

驿路淩晨匹马迟，村庄犹自掩柴扉。金包曜日黄柑熟，霜实落林红柿稀。

试听农谈都了了，偶经湖水便依依。尘冠未濯沧浪去，羞上严陵旧钓矶。
贱辰承吕维师徐献和李宗诚曾舜徵袁季友诸省丈及罗布衣汝存携酒见过集杜
唐伯元（明代）

隐几萧条戴鹖冠，兴来今日尽君欢。尊前柏叶休随酒，竹里行厨洗玉盘。

拳引滥骑沙苑马，衰颜欲付紫金丹。可怜宾客尽倾盖，百遍相过意未阑。
东天目
施枢（宋代）

不谓山行得此晴，有名胜处必须经。
玉田草满春无极，石室人稀夜不扃。
自料俗情应厌倦，谁知幽意在空冥。
碧桃却似传消息，一曲琼歌月满庭。
题张学士闲云馆
于慎行（明代）

芙容江馆闭霏微，江面闲云拥钓矶。
春色不胜芳草绿，萋萋长似待人归。
南乡子•舟次集唐
董以宁（清代）

疏雨过春城。夹岸桃花锦浪生。复有楼台衔暮景，新晴。

树里南湖一片明。

噭噭夜猿鸣。野渡无人舟自横。蝴蝶梦中家万里，三更。

行尽江南数十程。
郿坞
苏辙（宋代）

董公平昔甚纵横，晚岁藏金欲避兵。
当日英雄智相似，燕南赵北亦为京。
送瑄上人
释宗泐（明代）

扬舲下大江，江寒欲飞雪。高帆天际遥，独雁云边没。

烟波渺何之，倏忽成楚越。遂令白首人，年华感消歇。
呈承旨忠斋留公以乐只君子遐不眉寿为韵成诗 其七
陈孚（元代）

小草有臭味，愿附青松枝。况我三世间，受此露雨滋。

家庭有胜事，陶冶非公私。稽首拜床下，喜色津须眉。
送零陵妓（一作送妓赴于公召）
戎昱（唐代）

宝钿香蛾翡翠裙，装成掩泣欲行云。

殷勤好取襄王意，莫向阳台梦使君。
送进士万知古
释智圆（宋代）

经明行修徒尔为，一名屡点春官闱。
时之不利非战罪，归山且著老莱衣。
清时贪贱诚堪耻，侏儒太饱朔方饥。
男儿会有及亲禄，安能泉石久低眉。
束书依旧西入阙，壮心潜与青云期。
秋风袅袅孤魂断，古道迢迢去马迟。
骥称其德不称力，神骏唯应伯乐知。
黄菊
许月卿六（宋代）

黄菊飘零满地金，诗人枉用一生心。
木犀满地金英落，消得诗人晓夕吟。
思郭真人
马默（宋代）

郭也三峰秀，文章似性淳。
汶阳初识面，谓我旧相亲。
题诗叙游隐，於今经几春。
有家归未得，西望涕沾巾。
六月雨十一首
许月卿（宋代）

都忘甲子不知老，三十六峰无限秋。
江水清兮鳞百丈，庐山高处稻盈畴。
尧时丙子寿星数，坡句许家仙岛洲。
自分吾生老耕钓，花瓢趁取日先篘。
摘星楼九日登临
姜塘（明代）

重阳佳节意休休，与客携壶共上楼。
满目山河增感慨，一时风上寄遨游。
武公不但歌淇澳，贤女犹能唁卫侯。
更有三仁忠与孝，高名千古出人头。
出游
陆游（宋代）

来往人间不计年，一枝筇竹雪垂肩。
扫除身外闲名利，师友书中古圣贤。
支遁山前饶石水，葛洪井畔惨风烟。
小痴大黠君无笑，买断秋光不用钱。
凭栏
陆游（宋代）

蝉嘒晚尤壮，鸦栖久未安。
不成浮舴艋，故作凭阑干。
露重倾荷盖，风尖蹙芡盘。
新秋动归思，更觉五湖宽。
大行皇帝灵驾以引挽歌辞 其二
欧阳修（宋代）

文景孜孜俭与恭，慨然思就太平功。兴隆学校皇家盛，放斥嫔嫱永巷空。

威慑黠羌方问罪，丹成仙鼎忽遗弓。霜清日薄箫笳咽，万国悲号惨澹中。
从雪溪来磐谷
许友（明代）

抱此幽闲福，沿山问路行。连朝居佛寺，到处有泉声。

麦穗垂肩重，松针压鬓清。愿将卜茅屋，工课并农耕。
补之以鍊养之说勉德循眷眷之意并见二诗若惧其不我从者以待德循可也他人能无诮乎因次韵奉寄 其一
李光（宋代）

漫道壶中别有春，枉教众楚笑齐人。本来妙说元无说，信是灵齐未识齐。

佩剑携书如可继，杀鸡炊黍不妨频。相逢且说无生话，若问长生有大钧。
秋兴
王柏（宋代）

年少荒唐德颇惭，了无佳客伴清谈。
相亲幸有坡诗在，秋晚堂深灯一龛。
梅花
陈亦梅（宋代）

江郊车马满斜辉，争赴城南未掩扉。
要识梅花无尽藏，人人襟袖带香归。
和乐天题王家亭子
元稹（唐代）

风吹笋箨飘红砌，雨打桐花尽绿莎。

都大资人无暇日，泛池全少买池多。
恭纪圣恩春日同游并颁赐殊品 其七
方献夫（明代）

金碧辉辉映玉台，百花丛里五云堆。感恩稽首臣何祝，愿捧年年万寿杯。
正月五日立春
张萱（明代）

五日春方立，三微冰已澌。风和桃献笑，溪煖柳舒眉。

共逐拖钩戏，犹吟送腊诗。白头簪綵胜，伯伯果堪嗤。
送周堂长归慈溪寄何赞府
沈说（宋代）

慈溪隔楚云，问不接鸿鳞。
因送还乡客，重怀佐邑人。
海明看出日，山晚倦行春。
料得双松下，吟成瘦鹤身。
渔浦晚秋旅怀
真山民（宋代）

西风吹梦越中游，剪剪轻寒入短裘。
雁字不将乡信写，蛩声空和旅吟愁。
邮亭冷雨孤灯夜，渔市斜阳一笛秋。
是处山川即吾土，仲宣何用怯登楼。
阅历科进士录 其二
钟芳（明代）

好奇涉高虚，无奇亦苟苟。碌碌过一生，草木同腐朽。
闲二首
元稹（唐代）

晻澹洲烟白，篱筛日脚红。江喧过云雨，船泊打头风。

艇子收鱼市，鸦儿噪荻丛。不堪堤上立，满眼是蚊虫。

青衫经夏黕，白发望乡稠。雨冷新秋簟，星稀欲曙楼。

连鸿尽南去，双鲤本东流。北信无人寄，蝉声满树头。
种松添竹口占二绝 其一
张侃（宋代）

添竹栽松眼界宽，四时长使翠光团。参天会见充梁栋，碍月休令作钓竿。
送萧德宏
许景衡（宋代）

孤屿何时别，双溪累月留。父兄安契阔，庠序得优游。

宿雾散初日，春风乘去舟。好看清汴水，渺渺带伊流。
新竹
赵蕃（宋代）

新竹不数辈，岁悭非地贫。
破苔方挺出，突屋已长身。
未害少为贵，居同德有邻。
山中乏朋友，舍尔复谁亲。
句 其二
张景（宋代）

新粟米炊鱼子饭，嫩冬瓜煮鳖鱼裙。
句
张载（魏晋）

一目全牛万隙开。
秋分前一夕集五石瓠堂小饮剥栗因以秋分二字为韵送别刘子东郊 其二
李锴（清代）

震泽莼何似，渔阳栗旧闻。望乡仍寄食，习隐未离群。

歧路飞蓬熟，清愁远梦分。关河摇落候，半是不归云。
虞部刘员外约游金明光以贱事失期刘惠诗见嘲
司马光（宋代）

碧柳红桃照眼春，绮肴芳醴集朝绅。
自嫌林野疏顽迹，难预风流席上宾。
呈张太平三首
赵蕃（宋代）

门墙十五载，每见辱加亲。
老至名不立，道乖家转贫。
世谁能我及，志欲向公申。
剩欲搜诗献，青山恐笑人。
友人有约未至
吴锡畴（宋代）

梅破疏英饯岁华，寻梅有约过山家。
短窗昨夜占佳晤，挑尽寒灯未肯花。
三月二十一日泛舟十绝
刘克庄（宋代）

少游款段何从借，伯厚鸡栖未易求。
看取后村翁简径，百钱聊税一渔舟。
述闲
陆游（宋代）

披衣按摩罢，据榻欠伸余。
香暖翻心字，茶凝出草书。
客稀门每闭，意闷发重梳。
赖有盆山树，幽情得少摅。
题泉州延福寺壁
曹勋（宋代）

春深犹未试春衣，漠漠轻寒酒力微。
堪笑杨花太轻薄，淡烟细雨不教肥。
风雨惊春
曹勋（宋代）

一年春事急如流，每被颠风断送休。
锦瑟华筵常漫度，杏园景物只供愁。
须知胜践何曾阙，自是青春不少留。
遍倚栏干望归路，落花飞絮思悠悠。
赠头陀僧
释智圆（宋代）

上行唯知足，时人岂易同。
一身依树下，万虑尽禅中，
乞食村飘雪，降眠月坠空。
应悲浮世上，烦恼事无穷。
初闻贬谪，续喜量移，登干越亭赠郑校书
刘长卿（唐代）

青青草色满江洲，万里伤心水自流。越鸟岂知南国远，

江花独自北人愁。生涯已逐沧浪去，冤气初逢涣汗收。

何事还邀迁客醉，春风日夜待归舟。
清海楼霜夜闻笛
黎民衷（明代）

霜月满楼人独倚，商声寂历撩人耳。谁家玉笛来清夜，海思云情一时起。

忆昔曾登冀北台，萧飒天风海上来。胡沙万里黄云冷，边风四起鸿雁哀。

几度行人折杨柳，几处春声起落梅。庾信楼中曾作赋，郭隗台前空暮埃。

朅来归卧溪边石，萍踪回首云泥隔。卜居空愧杜陵人，草玄谁过杨雄宅。

千山飞雪岁将阑，万木含风气萧索。郢曲遥传寡和篇，相逢况是知音客。

此夜关山月正明，此时闻笛不胜情。砧杵千家捣寒素，玉宇无尘促漏声。

谁为此曲堪凄切，无乃气出与精列。调急能令山鬼愁，韵转忽惊山石裂。

徘徊曲几几相思，搔首乾坤感鬓丝。摇落九歌悲宋玉，凄凉三弄忆桓伊。

今古豪华多迫蹙，劝君且尽杯中醁。何时横笛溯天风，醉卧潇湘烟雨渌。
题洞灵观
释辉（宋代）

古观多松桧，幽期近暮秋。
坐看新月上，间见断云愁。
野思同花鸟，乡情隔岛洲。
轻寒披鹤氅，隐几自搔头。
寿沈守
周行己（宋代）

三甲三壬五福俱，胸中落落贮琼琚。池塘芳草诗情远，富贵浮琼世事疏。

一郡寿炉薰爱日，层霄仙籍寄真书。君王万亿臣千亿，永作天官拱帝居。
偶得一绝
刘錡（宋代）

清风叶叶映黄鹂，绿暗红稀半掩扉。
我以忘言静思虑，子规犹道不如归。
单父东楼秋夜送族弟沈之秦 时凝弟在席
李白（唐代）

尔从咸阳来，问我何劳苦。沐猴而冠不足言，
身骑土牛滞东鲁。沈弟欲行凝弟留，孤飞一雁秦云秋。
坐来黄叶落四五，北斗已挂西城楼。丝桐感人弦亦绝，
满堂送君皆惜别。卷帘见月清兴来，疑是山阴夜中雪。
明日斗酒别，惆怅清路尘。遥望长安日，不见长安人。
长安宫阙九天上，此地曾经为近臣。一朝复一朝，
发白心不改。屈原憔悴滞江潭，亭伯流离放辽海。
折翮翻飞随转蓬，闻弦坠虚下霜空。圣朝久弃青云士，
他日谁怜张长公。
建宁
殷兆镛（清代）

星程访古南乡路，风物尝新北苑茶。楼毁碧云怀郡治，岭环红树有人家。

诗心梦揽天湖景，药笼思收泽泻花。使院酒阑还点笔，尊闻堂外月初斜。
题慈溪顾绣衣追慕卷
唐胄（明代）

莫追慕，生如客寄死归故。不朽惟名不死鬼，七尺微躯安复顾。

古珍速朽为天真，鸟鸾何薄蚁何亲。澹台子羽鱼从飧，公叔乐丘瑗请前。

志士不忘在沟壑，何事荷锹并马革。石椁千年可固骸，圣体不应有水齧。

一官遗恨负明经，缧绁不妨公冶贤。铁冠台府今岳岳，桂枝月殿香缤纷。

惟公有名为不朽，有儿为不死。清尸纵解馀空衣，宁无伏度一抔土。

莫追慕，空自戚，西山木主应成血。辽阳归鹤笑累累，玉匣银觞阻真宅。
【南吕】一枝花_春风醉碧桃
张彦文（清代）

春风醉碧桃，流水题红叶。只因闲信马，为此误随车。妆氵井妆呆，一笑千
金舍。痴心不暂歇，经了些欢聚愁别，情债填还未彻。
【牧羊关】天边凤，花上蝶，才伶俐又还粘惹。都因眼约心期，引斗得肠怀
腹热。云雨新情重，风月旧恩绝。翡翠合欢带，鸳鸯交颈结。
【菩萨梁州】锁窗风细篆烟斜，有谁窥妾？画楼灯暗彩云遮，稳点巢穴。共
花朝同月夜，指望水同欢悦。劣冤家水性特随斜，陡恁车遮。双渐又程赊，苏
卿又薄劣，冯魁恳切。不堤防暗使锹掘：玉簪掂做两三截，琴弦已断应难接，谁
成望弄巧翻成拙？甚全不似那时节，应得傍人做话说，是自家缘业。
【随煞】亏心底自有神夭折，薄幸教随唾津儿灭。休道你花朵儿般身躯没凋
谢，你个聪明的小姐宁心儿记者：咱这说下的盟言应去也。
谩题
舒邦佐（宋代）

世网角雄雌，官途争是非。人方酣蚁战，吾自送鸿飞。
竹溪和予喜大渊至二诗复叠前韵
刘克庄（宋代）

力绵恩重老难任，箧有龙绡橐有金。
犹记席前曾见问，安知泽畔自行吟。
吾闻正始声初吐，子有元和脚可寻。
今大宗师惟阁老，蝉嘶未必不知音。
梁溪秋泛 其二
秦臻（清代）

家家小艇系柴扉，秋水生时没钓矶。日暮渔人未归去，树头一对竹鸡飞。
秋怀
连文凤（宋代）

季鹰真达士，弃宦归东吴。
禄无盈雨荣，盎无盈寸荣，
盎无升斗盈。盘桓吴溪上，
所乐只在鱼。怀组夸乡里，
佩印骄妻孥。朝从高鸟翔，
莫随舜华枯。富贵岂不好，
不能少须臾。逆风吹尘沙，
出门皆畏途。抱影廓独倚，
新荣非良图。
代送贡友瞻幛诗
唐桂芳（明代）

宛陵南湖郁相扶，山如走马水直趋。菰蒲两岸潴万顷，集有鸿雁跳有鱼。

闻君卜筑历几世，遂以姓显称楚吴。白头学士文章伯，日日待诏承明庐。

仰觐清光才咫尺，殿头催赐春满壶。谢庭玉树照耳目，一一捷足功名途。

情知凤雏出丹穴，毛质自与凡禽殊。朅来司会紫阳里，朝坐学舍夜读书。

秋徵仓廪如斗大，米粒爱护明月珠。锱铢累积肯縻费，共喜买田割膏腴。

三年细满返故里，旧栽杨柳今扶疏。上堂父母问起居，下堂兄弟尽友于。

一门被服青与紫，我诗宜绘家庆图。
送谢梦得归昭武
张孝祥（宋代）

莫吟青玉案，恐弊黑貂裘。国步艰难日，人间浩荡秋。

不须鸟工往，且作贾胡留。后夜回春阁，凄然一段愁。
台州郡治十二诗太守尤延之命赋·君子堂
林宪（宋代）

古人不可逢，岂徒慕其名。
兹堂号君子，想像劳我情。
高山仰后世，作者追前声。
何处见文简，堂虚风更清。
洪岩山六题 其二 石金刚
王辅世（宋代）

天地应怜我，遗留钜力神。定须凭国手，神妙与传真。
石门寺四首 其三
朱松（宋代）

林栖相唤出幽谷，我亦欲起天未明。枕中决决响山溜，一似荒城长短更。
闲园书事招畅当
司空曙（唐代）

闻蝉昼眠后，欹枕对蓬蒿。羸病懒寻戴，田园方咏陶。

傍檐虫挂静，出树蝶飞高。惆怅临清镜，思君见鬓毛。
驻跸翠云山房
弘历（清代）

一区岩馆翠云间，至止春风磴道攀。蕙草恋骢迟过步，杏花迓客笑开颜。

在斯信宿原当去，就此评量合号还。分付高斋记吾语，不还还处祗閒閒。
自鄱阳得请天台散吏解官就道恍然自适戏成
李弥逊（宋代）

平明解印暮投馆，公事已如风马牛。报政仅堪书下下，结庐剩欲榜休休。

无名花草香随路，得计禽鱼水满沟。袖取向来朱墨手，按行松竹上沧洲。
秋日野步和王觉民十六首
王之道（宋代）

迂愚长与懒相兼，岁晚空余白发添。
坐送夕阳还黯黯，倚看新月露纤纤。
齐天乐 和蒋四清病暍逢秋所作
曹伯启（元代）

普天炎赫衣流汗。号呼坐恨更浅。节序推移，阴阳代谢，谁敢心浅咨怨。

冥迷展转。梦远壑层冰，澄江匹练。大地嗷嗷，秋空忽散仁风扇。

此身惯经寒暑，喧烦俱净尽，古炉灰篆。屈指交游，转头零落，举目残星数点。

轰雷掣电。任百计营为，亦难周遍。日向西山，气机随吐咽。
六和塔
何宋英（宋代）

吴国山迎越国山，江流吴越两山间。
两山相对各无语，江自奔波山自间。
风帆烟棹知多少，东去西来何日了。
江潮淘尽古今人，只有青山长不老。
鞏州首阳铺鸟鼠同穴
张舜民（宋代）

本是巢居物，那容鼠穴中。
既言无牝牡，何用有雌雄。
山节曾居蔡，长江网得鸿。
谁能穷物理，目送渭波东。
将进酒
刘崧（元代）

高堂帟帐围暖烟，繁弦急管喧两筵。主人敬客奉觞酒，再拜客前百千寿。

玻瓈鸭绿鹅乳黄，紫檀夜压松花香。吴姬窈窕解歌舞，眉黛娇春凝煖光。

古来豪杰重然诺，意气相倾等山岳。腰间自有双吴钩，换酒醉君君莫愁。
浪淘沙九首 其二
李慈铭（清代）

柳外日西斜，半臂凉些。花阴多上绿窗纱。读罢道书人正倦，闲上归鸦。

短鬓惜年华，别恨偏赊。春深游客倍思亲。花落年年长病酒，何况天涯。
至节矣犹未见梅颇形思渴书呈斯远滕兄主簿前日书来亦问梅花消息并此奉简
赵蕃（宋代）

言归虽故栖，雅志亦良友。奈何数诗筒，不得屡杯酒。

纵云三十里，每见莫能久。是以朝暮间，相思辄成又。

去年梅花作，佳处犹在口。今年梅花期，抚事才转首。

翩思接中屦，兀若限林薮。君行集彤庭，我政安瓮牖。

西湖觅林逋，东阁怀杜叟。寒岁识松坚，同心见兰臭。

前朝习凿齿，书来问安否。并话罗浮山，抗尘应抖擞。
东行途中有感
汪莘（宋代）

一路桃花愁杀人，柳塘茅屋正宜春。
春风不是不相识，不遣春山养病身。
白鸥塘杂咏 其四
陈斗南（清代）

万水何西注，潺湲昼夜闻。荒林松宿雾，远岫夹层云。

沐鹭无人管，飞鸦偶自群。忽看渔艇入，款乃听纷纷。
游超化寺
李廌（宋代）

常笑博望侯，老死穷河源。
河源几万里，天派垂昆仑。
支流播九逆，砥柱疏三门。
行穿九地折，怒溢千里奔。
乐彼洧水源，近且具茨根。
寒泉发清池，藻监挠不浑。
引为琉璃陂，碧波媚苹蘩。
逶迤入王城，顺下德可温。
全此上善性，利用岂无恩。
下有万艘济，旁列千夫屯。
持此安且静，用监暴与昏。
顷年时闻龙，渊室今应存。
秉简俗何陋，济舆惠亦烦。
谁知千载後，佛宫枕溪濆。
乔木上参天，绿竹盈短垣。
曾此埒金谷，神龙依只园。
物理自古今，兴废复何言。
聊思郑国侨，殊胜汉张骞。
竹 其二
赵葵（宋代）

风竹萧萧梧叶黄，相思寸寸断人肠。一声塞管来何处，雁带秋声入故乡。
答徐运生二首 其二
缪焕章（清代）

茫茫人海叹重来，庞统原非百里材。卌载朋侪馀我在，一时襟抱向君开。

追思往事低徊久，幸接清光笑语陪。难得相逢遽相别，关心又盼陇头梅。
永嘉周道人求诗一首
苏籀（宋代）

气升期汗漫，世法一黔娄。
启钥因师旨，咀芝从祖求。
肆言谐律吕，不梦本精修。
王室金堂迩，飘飘竹杖游。
偈倾一百六十九首
释智朋（宋代）

南州北州，万绪千头。
钓丝绞水，纸捻无油。
鹤神飞上天，土宿骑黄牛。
大海有十件奇物事，未曾说著。
蒙泉（见《方舆胜览》》）
沈传师（唐代）

京路马駸駸，尘劳日向深。蒙泉聊息驾，可以洗君心。
相国赵公以犀斝文绡见贻各赋一律为谢 其二 绡
胡应麟（明代）

锦帐非金谷，丝纶借玉堂。青绫遥动色，绿绮暗生光。

万缕含风细，双缄衬雪凉。寥寥解衣事，凝望碧天长。
哭女随珠 其一
胡承珙（清代）

讵有门楣待尔强，祗怜娇小似平阳。银鱼昔每从爷觅，金鹿今闻比母长。

幼却膻腥应夙慧，贫疏罗绮尚新妆。谁知未嫁先黄土，裙布无缘愧戴良。
陪使护客晚发京口
曹彦约（宋代）

拖船鸟惊兽骇奔，追夫雷动云作屯。
前日生辰使者去，贺正又出丹阳门。
欲上未上军人马，似响不响县官喏。
穷冬闸闭水不行，深夜火明山欲赭。
尚书太尉传语来，夫船未足官须内。
敌使三节能几耳，客载万舸何为哉。
甘心事仇谁作俑，耻不自羞犹怂恿。
古来秦祸不须胡，蒙恬斥外斯高宠。
拟古
黄哲（元代）

鲁连天下士，夙蕴匡世才。却敌愧论赏，英声腾九垓。

燕昭市骏愧，乐毅趋风来。虎战跃中野，名成真壮哉。

仆本江海人，西登凤凰台。感此千古意，长吟屡兴哀。

朝经夷门市，夕醉高阳杯。挥戈拂倒影，羲轮为之回。

宝匣绚青莲，龙文拭轻埃。神光夜挥霍，按舞何嫌猜。

腾骧为君举，愿扫浮云开。
至秀州赠钱端公安道并寄其弟惠山山人
苏轼（宋代）

鸳鸯湖边月如水，孤舟夜傍鸳鸯起。
平明击缆石桥亭，惭愧冒寒髯御史。
结交最晚情独厚，论心无数今有几。
寂寞抱关叹萧生，耆老执戟哀扬子。
怪君颜采却秀发，无乃迁谪反便美。
天公欲困无奈何，世人共抑真疏矣。
毗陵高山锡为骨，陆子遗味泉冰齿。
贤哉仲氏早拂衣，占断此山长洗耳。
山头望湖光泼眼，山下濯足波生指。
倘容逸少问金堂，记与嵇康留石髓。
谢岂庵饷澄粉圆子
张镃（宋代）

老蚌尝闻生合浦，射彩飞芒互吞吐。
都缘昼夜两跳丸，萦绕须弥照寰宇。
金鸦远逐银蟾蜍，传孕亿万皆成珠。
荒寒海际人罕见，第取服用充珍娱。
吾宗皎皎青云器，神餐玉方曾屡试。
细淘琼粉滴成泥幻出匀圆乃无异。开奁惊睨未敢倾，
蔗霜作伴眼为明。始知助非时供，
餦餭糜糗难争衡。当年魏珠径寸照乘日，
不闻堪鬻资人食。汉皋所遇若鸡卵，
解赠未竟佩亦失。寒宵书窗黄叶鸣，
焉有李白力铛。敲冰然竹唤沙釜，
未喜蟹目先蝇声。须臾激发沸投香颗，
一颗光浮腻仍夥。绝胜车载薏苡归，
误与文犀遭谮祸。但闻颇劳纤指功，
慰饕塞馋那可穷。从今休遣长须送，
我自煨芋听松风。
先至山阳怀杜挺之
梅尧臣（宋代）

与君同川途，舟发偶後先。
顺风吹我帆，已过飞吹前。
寄声托飞吹，微意或可传。
定逢樯上乌，暂向彼留连。
薄暮楚城下，踟蹰问来船。
水龙吟·春日游摩诃池
陆游（宋代）

摩诃池上追游路，红绿参差春晚。韶光妍媚，海棠如醉，桃花欲晚。挑菜初闲，禁烟将近，一城丝管。看金鞍争道，香车飞盖，争先占、新亭馆。
惆怅年华暗换。点销魂、雨收云散。镜奁掩月，钗梁拆凤，秦筝斜雁。身在天涯，乱山孤垒，危楼飞观。叹春来只有，杨花和恨，向东风满。
黄寺丞风雨中见过
刘敞（宋代）

节物重阳晚，风云万里阴。君来慰孤愤，语次豁愁心。

名下如旧识，人间仍陆沈。独醒感庭菊，萧索万黄金。
水龙吟
黄孝迈（宋代）

间情小院沈吟，草深柳密帘空翠。风檐夜响，残灯慵剔，寒轻怯翠。店舍无烟，关山有月，梨花满地。二十年好梦，不曾圆合，而今老、都休矣。

谁共题诗秉烛，两厌厌、天涯别袂。柔肠一寸，七分是恨，三分是泪。芳信不来，玉箫尘染，粉衣香退。待问春，怎把千红换得，一池绿水。
次韵无极以道寄金山寺佛监五绝一
晁补之（宋代）

埋头尘土欲忘年，重过初禅第一天。
唯有儿童见河性，不将老面共苍然。
学诗 其三
龚相（宋代）

学诗浑似学参禅，几许搜肠觅句联。欲识少陵奇绝处，初无言句与人传。
游泰山
廖文锦（清代）

浮岚拨翠郁岧峣，壁立丹梯倚绛霄。千里暮烟齐鲁坼，半空香雾鬼神朝。

星岩月观谁开辟，玉几金床久寂寥。欲访安期何处所，独骑鸾背自吹箫。
和子瞻寄希声二首 其二
吕陶（宋代）

海势茫茫会百川，一麾正在海西边。鸿收迅翮方栖渚，鹤吐清西自彻天。

落笔尽降诗里将，放怀常对酒中贤。及锋急用应非晚，留滞红尘已数年。
水调歌头·皓皓一何洁
钟辰翁（宋代）

皓皓一何洁，更暴以秋阳。秋毫尘滓，如何浣得这肝肠。况对金风初度，酌彼银河静浴，六月凛冰霜。精白生来别，日月许争光。清明朝，清要路，遍流芳。澄清闽峤，姑命申伯式南邦。洗得甲兵静了，去作读书元帅，却入相吾皇。清问同天老，俾尔寿而昌。
忆昔二首 其一
岳珂（宋代）

忆昔绍兴际，垂髫游上都。舜廊时访道，禹殿日陈谟。

士肄几三代，儿嬉遍九衢。謏闻仍有幸，犹及拜先儒。
雨夜
苏泂（宋代）

不待船来雨又风，雨声元要打船篷。
不干篷底纖毫事，一夜佳眠自落空。
句
张士逊（宋代）

曾此焚香动圣容。
送惟详律师自越之义兴
崔子向（唐代）

阳羡诸峰顶，何曾异剡山。雨晴人到寺，木落夜开关。

缝衲纱灯亮，看心锡仗闲。西方知有社，未得与师还。
三月晦日出郊游衍偶诵唐人诗三月正当三十日因用为起 其三
王立道（明代）

三月正当三十日，把酒题诗兴不悭。汀洲芳草不归去，留得春光总是閒。